《宝书阁》
明代·祁顺

堂堂邑城东，辟地迁乡学。流水环西偏，好山绕南郭。

青衿来游歌，济济见头角。所求在诗书，所习惟礼乐。

许侯善作兴，士类忻有托。咏歌付菁莪，践履由矩彟。

儒宫旧湫隘，脩饰重开拓。堂前势峥嵘，堂后地宽绰。

便思藏古书，倏尔创高阁。造化为主张，鬼神助咨度。

众材纷积聚，群匠事砻斲。名区轶飞尘，危构撑碧落。

檐楹绚青紫，壁槛明丹垩。风棂接朱户，月牖连翠箔。

千金购图籍，万卷充栋桷。六经最严整，百氏纷交错。

标题别牙签，启闭时锁钥。奎光映虹霓，文字丽金艧。

芸香剩熏渍，缣素互联络。能吞石渠富，足助张华博。

胡何经世变，兵燹肆炎恶。荡然成灰尘，况又遭攘掠。

阁非灵光存，书似秦坑虐。玉毁惊椟亡，珠逃为川涸。

谁能复兴脩，政剧吏孱弱。风流校书郎，夙抱经世略。

忻然兴义举，不吝发私橐。规模出胸次，功效归咄诺。

勤劳仅逾时，轮奂忽如昨。众难君独易，远迩为惊愕。

文溪前有记，梅外能继作。岂徒誇目前，实以视绵邈。

迩来复中否，繁盛沦寂寞。名馀铁炉步，事叹令威鹤。

尘埃冷蠹鱼，风雨留蜗壳。基荒草色新，碑古苔痕剥。

巍巍弦诵区，依旧等硗埆。悠悠乾坤内，斯道还自若。

世人急功利，亦或重名爵。宁知一编中，至味堪咀嚼。

尝闻上古时，浑沌凝太朴。后来书契兴，文籍渐昭焯。

图书最幽赜，坟典终灏噩。斯时岂无书，未易窥浑璞。

天生鲁仲尼，元气属斟酌。道传鲁氏唯，才竭颜生卓。

六经集大成，中或劳笔削。一从垂宪来，千古传木铎。

经秦已煨烬，出汉还穿凿。遗编在天下，谁为订纯驳。

隋唐迄五代，光焰存一爝。莫能探渊微，徒尔读糟粕。

五星聚奎躔，二水溯濂洛。真儒相继出，绪统悬掌握。

片言万里具，一发千钧著。文风资阐扬，圣道赖宣廓。

时人好藏书，彼此如有约。建阳与吴郡，两记争融爚。

吾邦故文献，此举殊卓荦。声华动乡国，名教等山岳。

我生已后时，偶被诗书缚。未能万卷破，徒事一鞭着。

结网因羡鱼，不耕敢求穫。植根思深培，举步虑前却。

词章乃馀事，富贵非可乐。书中有至宝，岂但殊圭珏。

常亲一灯青，不管双鬓皬。匪图身有馀，亦使心无怍。

泮中昔游观，陈迹嗟落莫。池芹尚清香，坛杏转盘礴。

丝竹遗声音，鸢鱼自飞跃。废兴自相寻，气运有回薄。

眷兹风化本，可忍成萧索。凭谁绍前功，且以开后觉。

我愿记其成，新碑为磨琢。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。